LT Europos Sąjungos oficialusis leidinys C 160/19

Pranešimas apie galiojančių antidempingo priemonių, taikomų tam tikroms importuojamoms Kinijos Liaudies Respublikos kilmės geležinėms ar plieninėms tvirtinimo detalėms, remiantis 2011 m. liepos 28 d. Pasaulio prekybos organizacijos ginčų sprendimo institucijos patvirtintomis rekomendacijomis ir sprendimais ginče EB – Tvirtinimo detalės (DS 397), peržiūros inicijavimą

2012/C 160/07

Europos Komisija (toliau – Komisija) sulaukė prašymo atlikti peržiūrą pagal 2001 m. liepos 23 d. Tarybos reglamento (EB) Nr. 1515/2001 dėl priemonių, kurių gali imtis Bendrija remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (1) (toliau – PPO įgaliojimų suteikimo reglamentas) 1 straipsnio 3 dalį.

1. Prašymas atlikti peržiūrą

Paskelbus Komisijos pranešimą (toliau – įgyvendinimo pranešimas dėl tvirtinimo detalių) (2), kuriuo Kinijos Liaudies Respublikos eksportuojančių tvirtinimo detalių gamintojų prašoma pranešti apie save ir paprašyti atlikti peržiūrą, jeigu jie mano, kad jiems yra taikytinos įgyvendinimo pranešimo dėl tvirtinimo detalių 1 dalies a punkte nustatytos sąlygos, bendrovė „Bulten Fasteners (China) Co., Ltd“ pateikė prašymą.

2. Tiriamasis produktas

Šiame tyrime nagrinėjamas produktas – tam tikros importuojamos Kinijos Liaudies Respublikos kilmės geležinės ar plieninės tvirtinimo detalės (toliau – tiriamasis produktas), kaip apibrėžta 2009 m. sausio 26 d. Tarybos reglamente (EB) Nr. 91/2009 (3) (toliau – pirminis reglamentas).

3. Galiojančios priemonės

Šiuo metu galiojančios priemonės – tai galutinis antidempingo muitas, Tarybos reglamentu (EB) Nr. 91/2009 nustatytas tam tikroms importuojamoms Kinijos Liaudies Respublikos kilmės geležinėms ar plieninėms tvirtinimo detalėms.

4. Peržiūros pagrindas

Pagal PPO įgaliojimų suteikimo reglamento 1 straipsnio 3 dalį teikiamas prašymas grindžiamas tuo, kad Tarybos reglamento (EB) Nr. 1225/2009 (4) (toliau – pagrindinis antidempingo reglamentas) 9 straipsnio 5 dalimi sukuriama administracinė našta atbaidė 1 dalyje nurodytą pareiškėją nuo bendradarbiavimo ir individualaus režimo prašymo.

Pareiškėjas taip pat pateikė informacijos apie eksporto kainas ir pradiniu tiriamuoju laikotarpiu eksportuotą kiekį, kaip reikalaujama įgyvendinimo pranešimo dėl tvirtinimo detalių 1 dalies b punkto ii papunktyje.

Pareiškėjas taip pat teigė, kad jeigu pradinio tyrimo metu būtų bendradarbiavęs, būtų prašęs individualaus tyrimo pagal pagrindinio antidempingo reglamento 17 straipsnio 3 dalį, ir todėl šį kartą jis prašo tokio režimo.

5. Dempingo nustatymo procedūra

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių peržiūros inicijavimą, Komisija, remdamasi PPO įgaliojimų suteikimo reglamento 1 straipsnio 3 dalimi, inicijuoja peržiūrą siekdama nustatyti, ar pareiškėjas atitinka reikalavimus jam skirtam individualiam muitui nustatyti pagal pagrindinio antidempingo reglamento 9 straipsnio 5 dalį ir 17 straipsnio 3 dalį.

Jeigu pareiškėjas įvykdo reikalavimus, kad jam būtų galima taikyti individualų muitą, bus nustatytas jam skirtas individualus dempingo skirtumas ir muito dydis, kuris turėtų būti taikomas į Sąjungą importuojamam nagrinėjamajam produktui. Šis individualus dempingo skirtumas bus nustatytas atliekant tyrimą ir naudojant pradiniu tiriamuoju laikotarpiu pareiškėjo taikytas eksporto kainas ir per tą pradinį tyrimą nustatytą panašios šalies normaliąją vertę.

a) Klausimynai

Komisija nusiųs pareiškėjui klausimyną siekdama gauti informacijos, kuri, jos nuomone, reikalinga tyrimui. Šią informaciją ir patvirtinamuosius įrodymus Komisija turėtų gauti per 6 dalies a punkto i papunktyje nustatytą terminą.

b) Informacijos rinkimas ir suinteresuotųjų šalių išklausymas

Visos suinteresuotosios šalys raginamos pareikšti savo nuomonę, pateikti kitą nei klausimyno atsakymai informaciją bei patvirtinamuosius įrodymus. Šią informaciją ir patvirtinamuosius įrodymus Komisija turi gauti per 6 dalies a punkto i papunktyje nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą nurodydamos svarbias priežastis, dėl kurių jas reikėtų išklausyti. Tokį prašymą privalu pateikti per 6 dalies a punkto ii papunktyje nustatytą terminą.

6. Terminai

Bendrieji terminai

i) Terminas, per kurį šalys turi pranešti apie save, pateikti klausimyno atsakymus ir kitą informaciją

Visos suinteresuotosios šalys, norinčios, kad atliekant tyrimą būtų atsižvelgta į jų pastabas, privalo pranešti apie save Komisijai, pareikšti savo nuomonę ir pateikti klausimyno atsakymus arba kitą informaciją per 37 dienas nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą terminą šalis pranešė apie save.

ii) Išklausymas

Per tą patį 37 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

7. Rašytinės informacijos teikimo, klausimynų atsakymų siuntimo ir susirašinėjimo tvarka

Visa rašytinė informacija, kurią prašoma laikyti konfidencialia, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, ženklinama „riboto naudojimo“ (angl. Limited) grifu (5).

Pagal pagrindinio antidempingo reglamento 19 straipsnio 2 dalį suinteresuotosios šalys, teikiančios „riboto naudojimo“ informaciją, privalo pateikti nekonfidencialias tokios informacijos santraukas, ant kurių nurodoma „suinteresuotosioms šalims susipažinti“. Santraukos turėtų būti pakankamai išsamios, kad būtų galima tinkamai suprasti konfidencialios informacijos esmę. Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią konfidencialią informaciją gali būti neatsižvelgta.

Suinteresuotosios šalys privalo elektronine forma pateikti visą informaciją ir prašymus (nekonfidencialią informaciją – elektroniniu paštu, o konfidencialią informaciją – įrašytą į CD-R/DVD diskus) ir nurodyti suinteresuotosios šalies pavadinimą, adresą, e. pašto adresą, telefono ir fakso numerius. Vis dėlto visi įgaliojimai ir prie klausimyno atsakymų pridedami pasirašyti pažymėjimai arba bet kokia atnaujinta informacija privalo būti pateikta atspausdinta, t. y. išsiųsta paštu toliau nurodytu adresu arba įteikta asmeniškai. Jei suinteresuotoji šalis negali pateikti informacijos ir prašymų elektronine forma, ji apie tai turi nedelsdama pranešti Komisijai, vadovaujantis pagrindinio antidempingo reglamento 18 straipsnio 2 dalimi. Daugiau informacijos apie susirašinėjimą su Komisija suinteresuotosios šalys gali rasti atitinkamame Prekybos generalinio direktorato svetainės tinklalapyje http://ec.europa.eu/trade/tackling-unfair-trade/trade-defence/

Komisijos adresas susirašinėjimui:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks. +32 22993704 El. paštas: TRADE-AD-FASTENERS-DSB@ec.europa.eu

8. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytus terminus arba akivaizdžiai trukdo tyrimui, pagal pagrindinio reglamento 18 straipsnį teigiamos arba neigiamos išvados gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o pagal pagrindinio reglamento 18 straipsnį gali būti remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir todėl remiamasi turimais faktais, rezultatas tai šaliai gali būti mažiau palankus nei tuo atveju, jei ji būtų bendradarbiavusi.

9. Asmens duomenų tvarkymas

Pažymima, kad visi per šį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (6).

10. Bylas nagrinėjantis pareigūnas

Suinteresuotosios šalys gali prašyti, kad nagrinėjant bylą dalyvautų Prekybos generalinio direktorato bylas nagrinėjantis pareigūnas. Bylas nagrinėjantis pareigūnas yra suinteresuotųjų šalių ir Komisijos tyrimo tarnybų tarpininkas. Bylas nagrinėjantis pareigūnas peržiūri prašymus susipažinti su byla, ginčus dėl dokumentų konfidencialumo, prašymus pratęsti terminus ir trečiųjų šalių prašymus jas išklausyti. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, siekiant užtikrinti, kad būtų visiškai įgyvendintos suinteresuotųjų šalių teisės į gynybą.

Visi prašymai būti išklausytoms dalyvaujant bylas nagrinėjančiam pareigūnui turėtų būti teikiami raštu, nurodant prašymo priežastis. Prašymai būti išklausytoms dėl klausimų, susijusių su pradiniu tyrimo etapu, privalo būti pateikti per 15 dienų nuo šio pranešimo paskelbimo Europos Sąjungos oficialiajame leidinyje. Vėliau prašymai būti išklausytoms turi būti pateikiami laikantis konkrečių terminų, kuriuos Komisija suinteresuotosioms šalims nustato savo raštuose.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje (http://ec.europa.eu/trade/tackling-unfair-trade/hearing-officer/index_en.htm)

(1) OL L 201, 2001 7 26, p. 10.

(2) OL C 66, 2012 3 6, p. 29.

(3) OL L 29, 2009 1 31, p. 1.

(4) OL L 343, 2009 12 22, p. 51.

(5) „Riboto naudojimo“ (angl. Limited) dokumentas yra konfidencialus dokumentas pagal Tarybos reglamento (EB) Nr. 1225/2009 (OL L 343, 2009 12 22, p. 51) 19 straipsnį ir PPO susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį. Toks dokumentas taip pat yra apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(6) OL L 8, 2001 1 12, p. 1.